
A végzetes lakoma

Minden bizonnyal már találkoztál velük. A politikussal, aki minden nyilvánvaló bizonyíték ellenére sem ismeri be hibáját. A nagymamával, aki a beszélgetésben nem hallgat, nem figyel, csak az érdekli, hogy családjával dicsekedjen. A régi barátokkal, akikkel való együttlét csak abból áll, hogy egymás történeteit túllicitálják. Az egyetemi csoporttárssal, aki ugyan mosolyog, amikor meghallotta legutóbbi vizsgád eredményét, de arcára kiül az irigység fájdalma. A főnökkel, aki még az ő hibája esetében sem tud bocsánatot kérni. A keresztyén testvérrel, aki bajod hallatán rögtön megragadja az alkalmat, hogy levonjon pár „Na ugye?” következtetést, és gyorsan ellásson tanácsaival. A szomszéddal, aki állandóan csak sajnáltatja magát, és minden témából a maga nyomorúságához jut vissza. A keresztyénnel, aki bólogatva végighallgatja tanácsodat, és utána a maga feje után csinálja a dolgokat. Ugye, milyen nehéz a közelükben lenni? 
Mégis, legyenek bármilyen sokszínűek ezek a példák, van egy közös bennünk: mindet a büszkeség hajtja. És miért annyira visszataszítóak? C. S. Lewis ezt írta a büszkeségről: 
„Nincs még egy hiba, amely jobban népszerűtlenné tenné az embert, sem olyan, amelynek a magunk esetében kevésbé lennénk tudatában. S minél több van belőle magunkban, annál kevésbé kedveljük másokban.”[footnoteRef:1] [1:  C. S. Lewis: Keresztyén vagyok, III. könyv 8. „A nagy bűn”.] 

Nem véletlen, ha a fenti gondolatok ismerősek – pontosan ugyanezekkel a szavakkal kezdtem a múlt heti, 4. fejezetről szóló igehirdetést is. Miért az ismétlés? Azért, mert Dániel könyve is ismétel, és újra elénk hossza a szörnyű bűnt: a büszkeséget, és annak megannyi megnyilvánulási formáját: a gőgöt, makacsságot és önhittséget.
Bélsaccar „bulija”
Ám az azonos mondanivaló ellenére a fejezet egy óriás ugrással indít: „1Bélsaccar király nagy lakomát rendezett…” Mindeddig Nebukadneccár országában jártunk, ki tehát ez a Bélsaccar? Nebukadneccár Kr. e. 562-ben halt meg, 43 évnyi uralkodás után. Őt fia követte a trónon, akit azonban sógora egy éven belül eltett láb alól. Ez után a trónutódlás körüli ármánykodás évei következtek, míg végül Nabonidus lett Babilónia királya. Nabonidusnak azonban volt egy nem csekély hibája: a szokásos Isten, Marduk helyett Sint, a holdistent imádta rendkívüli buzgósággal. Ez a Marduk-hívő babiloni papságnak nem tetszett, hiszen féltek a hatalmuk elvesztésétől, ezért a királyt a fővárostól több száz kilométeres távolságba, Tema-ba száműzték. Így Nabonidus helyett a Marduk-párti fia uralkodott. Ő volt Bélsaccar, jog szerint csupán a második az országban, de valójában az első.
Ez a fejezet Bélsaccar bukásáról szól. Mi volt hát az összeomlás oka? Az, hogy a király lakomát rendezett. Ennyi? Mi olyan szörnyű ebben? Tényleg olyan nagy bűn, hogy a király egy „bulit” szervezett? Természetesen az igazi probléma mélyebben rejtőzött – de vizsgáljuk meg, amit Bélsaccar utolsó estjéről tudunk.
Először is szembesülünk a lakoma pazarló voltával. A király nem kevesebb, mint ezer főemberének rendezte az alkalmat, és hozzájuk jönnek még a feleségek, másodfeleségek. Nyilván ne legyenek illúzióink: ez az este nem a józanon maradásról szólt. Az első négy versben ötször fordul elő a „bort ittak” kifejezés. Dániel az ivás tényének versről-versre való ismétlésével teszi teljesen világossá, hogy ami itt történt, nem egyszerű lakoma volt, hanem kicsapongás, ivászat, tivornya – és minden, ami ezzel jár.
Azonban ez nem volt elég. Ezért másodszor szembesülünk a király parancsával, hogy hozzák elő a jeruzsálemi templom szent edényeit. A „szimpla” ivászat nem volt elég. Ahogy ez jellemző a hedonista, jóérzést hajszoló életre: inkább előbb, mint utóbb minden szórakozás kiüresedik, és elveszti vonzerejét. Mindig kell valami új, valami meghökkentő. Ez esetben az italozást azzal dobták fel, hogy vették a zsidók legszentebb edényeit, és a maguk részeg tivornyájára használták, ami közben dicsőítették az arany, ezüst, vas és fa bálványokat. 
Ne gondoljuk, hogy mindez tudatlanságból történt. A 23. versben Dániel ezzel vádolja a királyt: „23Sőt fölemelkedtél az egek Ura ellen, és házának edényeit eléd hozták, és te és a te főembereid, feleségeid és másodfeleségeid bort ittak belőlük.” Bélsaccar tudatában volt, hogy mi célt szolgáltak ez edények. Ám semmibe vette az Úr Istent,[footnoteRef:2] meggyalázta edényeit, és a legprofánabb, legerkölcstelenebb célra használta őket. Több volt ez, mint szimpla ivászat. [2:  Ez a semmibe vétel mutatkozik meg abban is, ahogy Dánielt kezeli. Az udvari pozíciója ellenére „a júdai foglyok közül való”-nak címezi meg, akit „atyám, a király hozott ide Júdából”. Ezzel nyílt kifejezést ad Dániel iránti lenézésének.] 

Ám itt még mindig nincs vége. Harmadszor vizsgáljuk meg, hogy mikor történt ez a szentségtelen lakoma? A válaszra a fejezet utolsó két verséig kell elmennünk: „30Ugyanazon az éjszakán megölték Bélsaccart, a káldeusok királyát. 31A méd Dárius pedig elfoglalta az országot hatvankét esztendős korában.” Nemcsak Bélsaccar, hanem Babilon is ezen az éjszakán esett el. Miért? Azért, mert a perzsa seregek ostroma alatt állt a város. Vagyis a helyzet az volt, hogy míg kintről a legnagyobb veszély leselkedik Babilonra, a király azzal van elfoglalva, hogyan szórakoztathatná magát és főembereit a legjobban, hogyan rúghatna ki a hámból valamilyen különleges módon! A királyt nem a falakon találjuk, nem őrködik, és irányítja a város védelmét. Hanem hátradől trónján, és iszik a részegségig. A város készleteit és élelmiszertartalékát nem beosztják, és takarékoskodnak vele, hogy kibírják a hosszúra elnyúló ostromot, hanem a király az ésszerűségre fittyet hányva pazarló lakomát rendez, pazarol és tékozol.
Miről szól ez, szeretett gyülekezet? Arról az óriási önhittségről, amely a király szívében volt. A múlt alkalommal, Nebukadneccár gőgje kapcsán beszéltem Babilon építészeti és hadászati eredményeiről. A város védelmi rendszere tényleg bevehetetlennek tűnt. Két kettős falrendszer, őrtornyok és védők sokasága – az akkori fegyverekkel ez áthatolhatatlannak tűnt. Bélsaccar, hogy önmagában és védelme biztonságában való hitét mutassa, nyugodtan félrevonul szórakozni. „Mit tudnak a perzsák kezdeni velünk? Semmit!” Sőt: „mit érdekel engem Izráel Istene? Én az ő szent edényeiből fogok lerészegedni!” „Nem félek se embertől, se Istentől!” – ezt üzente tettével. 
Az önhittség azonban megbosszulta magát. A falak tényleg áthatolhatatlanok voltak. Azonban Círusz megtalálta a város gyenge pontját: „ha nem a falakon, akkor a folyón át megyünk be!” Mérnökeivel eltérítette az Eufráteszt medréből, így az alacsony vízben a katonák be tudtak hatolni a városba, és könnyedén hatalmukba kerítették a híres Babilont.[footnoteRef:3] [3:  http://en.wikipedia.org/wiki/Babylon#Neo-Babylonian_Chaldean_Empire ] 

Isten üzenete
Azonban Isten gondoskodott arról, hogy ez az önhittség pillanatok alatt porrá hulljon. A lakoma tetőpontján egy kéz jelent meg a semmiből, és elkezdett a falra írni. Amikor a királyt ezt meglátta, „6…ábrázata elváltozott, gondolatai megháborították, derekának inai elernyedtek, és térdei egymáshoz verődtek.” A király megrettent. Sőt, jó pár írásmagyarázó[footnoteRef:4] e ponton felhívja a figyelmet, hogy az itt használt kifejezés többet jelent egyszerű összeesésnél. A bibliai író valószínűleg arra utal, hogy a kéz megjelenése miatt sokk akkora volt, hogy Bélsaccar szó szerint maga alá csinált félelmében.  [4:  L. például Al Wolters: Untying the King's Knots: Physiology and Wordplay in Daniel 5, Journal of Biblical Literature, Vol. 110, No. 1 (Spring, 1991), 117-122. old. cikkét.] 

Ennek fényében érthető, hogy miért kezdett el hangosan kiáltozni a király, és ígért meg minden tőle telhetőt[footnoteRef:5] az álom megfejtőjének. Ezután a könyvben már többször megtörtént forgatókönyv következik be: az udvari bölcsek nem tudják megfejteni az írást. Majd jön Dániel, akit a király lekezel, amikor a fogoly származására emlékezteti. Ám Dániel ennek ellenére kész átadni azt az üzenetet, amelyet Isten akar közölni a királlyal. [5:  Emlékezzünk, hogy Bélsazzar „csak” régens volt apja nem elfogadott vallási nézetei miatt. Vagyis ő volt a második az országban, így a legtöbb, amit ígérhetett bárkinek, az az, hogy „mint harmadik uralkodik az országban”.] 

Az üzenet négy szóból áll: mené, mené, tekél, ú-parszin. Ha ezeket a szavakat főnévként értelmezzük, akkor egy csökkenő súlymérték sorozatot adnak nekünk. A mené, vagy mina kb. 600 grammot tett ki. A tekél, vagy sékel ennek a hatvanad-része volt, tehát mintegy 10 grammot nyomott. Míg a peresz, parszin a sékel fele volt, öt grammnak megfelelő súllyal. Ha azonban igeként olvassuk össze e szavakat, ahogy Dániel is tette, akkor így fordíthatjuk le: „Megszámláltattál, megszámláltattál, megmérettél, felosztattál”.[footnoteRef:6] Az üzenet tehát ez: Isten megszámlálta Bélsaccar uralkodásának napjait, és véget vet annak, mert híjával találtatott az Úr mércéjén. Uralmát a perzsáknak[footnoteRef:7] adta át. [6:  L. Iain M. Duguid: Daniel, Reformed Expository Commentary, 83. old.]  [7:  Szójáték, hiszen a peresz és a perzsa szavak hasonlóan hangzanak.] 

Miért jött az ítélet? Bélsaccar önhittsége és önteltsége miatt, amit már korábban is említettünk. A fő gondolatot Dániel így fogalmazza meg:
„22És te, Bélsaccar, az ő fia, nem aláztad meg a szívedet, noha mindezt tudtad. 23Sőt fölemelkedtél az egek Ura ellen, és házának edényeit eléd hozták, és te és a te főembereid, feleségeid és másodfeleségeid bort ittak belőlük. Az ezüst-, arany-, réz-, vas-, fa- és kőisteneket dicsérted, akik nem látnak, se nem hallanak, se nem értenek. Az Istent pedig, akinek a kezében van a lelked, és előtte van minden utad, nem dicsőítetted.”
Bélsaccar fölemelkedett az Úr Isten ellen. Semmibe vette őt. Megszentségtelenítette edényeit. Nevetett haragjára. Ehelyett pedig élettelen bálványokat imádott. Mindezt pedig az súlyosbította, hogy számára nem volt ismeretlen az Úr. Közelről hallhatta, láthatta Nebukadneccár megaláztatásának, majd felemeltetésének történetét. Hallhatta, amikor elődje saját szavaival dicsőíti Dániel Istenét, és hálát ad neki, amiért megalázta. Megláthatott valamit az Isten hatalmából és világosságából. De mégis semmit sem tanult belőle. Elutasította, lekicsinyellte Istent, nem törődött vele – és inkább fordult a látni, hallani, beszélni nem tudó szobrokhoz. 
Sőt, nem törődött még az utolsó eséllyel sem. Amikor Dániel szájából elhangzik az ítélet, még akkor sem ismeri el bűnét, nem könyörög kegyelemért, hanem megy tovább a pusztulásba vezető útján. Semmibe vette Isten utolsó ajándékát, az őt feddő prófétát. Ezért az Úr, aki hallatlanul türelmes volt vele eddig, ezen a ponton beszünteti a kegyelem idejét – a vég és az örök pusztulás elkövetkezik a királyra. Nem volt hajlandó megalázkodni, így Isten teljes haragját tapasztalja. Az Úr ellenáll a kevélynek, nem viseli el a makacs, büszke nyakasságot.
[bookmark: _GoBack]Alkalmazások az életünkre
Mindezek után ideje megtenni azt a többezres távolságot, ami mind években, mind kilométerekben elválaszt minket Bélsaccar termétől. Újra emlékeznünk kell, hogy ez a történet nem csupán Bélsaccarról szól, hanem rólad és rólam is. Mindannyiunkról, akinek a szívében ott van a bélsaccari büszkeség, az Istennek való ellenállás, az intésre való nem hallgatás. Hadd csoportosítsam a történetből levont alkalmazásokat a büszkeség különböző formái köré.
Makacsság. Ez a történet szembesít minket makacsságunkkal. Próbára tesz mindegyikünket, hiszen hallottuk Isten figyelmeztetését. Szól először is hozzád, akit még nem köt üdvözítő kapcsolat Istenhez. Lehet, hogy most először hallasz igehirdetést, lehet, hogy már sokadszorra. Lehet, hogy alig van fogalmad a Bibliáról, lehet, hogy rengeteg dolgot betéve tudsz. A kérdés, hogy vajon tanulsz-e Bélsaccar hibájából, vagy pedig elköveted ugyanazt, amit ő? Megalázod magad az Úr Isten előtt, vagy továbbra is éled életedet nélküle? Kész vagy leborulni Jézus Krisztus lábainál, és tőle kérni a bűnbocsánatot, mint egyetlen lehetőséget a szabadulásra – vagy pedig továbbra is bezárod a füled? 
Olvastam[footnoteRef:8] egy brit férfiről, akinek meggyőződése volt, hogy 1922-ben egy alkalommal 20 perccel előre vitték az órát. Ám ő nem volt hajlandó elfogadni. „Senki se vehet el 20 percet az életemből.” – mondta. Éppen ezért óráját mindig 20 perccel későbbre állította. Legalább hat állásból rúgták ki pontatlansága miatt. „Nem vesznek erőt rajtam. 20 perccel később fogok meghalni, hogy megmutassam, igazam volt.” – mondta.  [8:  Tan, Paul Lee. Encyclopedia of 7700 Illustrations: Signs of the Times. Garland, TX: Bible Communications, Inc., 1996. 1360. old.] 

Ez az ember a makacsság mintapéldája. Vajon hozzá leszel hasonló? Emlékezz, hogy Isten akár a mai napon elkérheti az életedet. Nem holnap kell tanulnod e történetből. Hanem ma. Most.
A másik oldalon pedig lásd meg Isten kegyelmét és türelmét. Azt a kegyelmet, amely még ennek a gyalázást elkövető királynak is adott utolsó esélyt Dániel szavai által. Az Úr nem akarja az örök halálodat, hanem azt, hogy megtérj, és élj. Jöjj most az Úr Jézushoz, aki szeretett annyira, hogy életével fizetett bűneidért. Ne holnap borulj elé – hanem ma. Most.
Ám a történet ugyanúgy vonatkozik minden keresztyénre is. Keresztyénként tudnod kell, hogy nem vagy bűntelen. Bukások és bálványok vannak életedben – hasonlóan Bélsaccar szobraihoz. Most van itt az ideje a megtérésnek, az önvizsgálatnak és a bűnök elhagyásának. Nem holnap. Nem a következő alkalommal. Azért mondom ezt, szeretett gyülekezet, mert az egyik leggyakoribb hibánk pont a halogatás. Isten megérinti a szívünket igéje vagy egy-egy példa által. támadnak jó ötleteink. Felbuzdulunk, hogy dolgokat máshogy csináljunk. Szégyen tölt el mulasztásunk miatt. Mi ilyenkor a leggyakoribb csapda? A „majd”. Majd holnaptól máshogyan csinálnom. Tudom, hogy ez nem kedves Istennek, csak most az egyszer még így teszek. Igen, járnom kellene alkalmakra – majd a jövő héttől. És még sorolhatnánk. Bélsaccar példája figyelmeztet a halogatás halálos veszélyeire. Isten utálja a bűnben való kitartásunkat, viszont atyai öleléssel várja megtérésünket. Most kell változtatnod. A mai napon borulj Isten elé, vagy kezdd el időbeosztásod újratervezését. Ne várd meg bűneid következményét. 
Önteltség. Egy másik arca a büszkeségnek az önteltség. Bélsaccarhoz hasonlóan rendkívül el tudunk telni önmagunkkal, saját kis eredményeinkkel, bálványainkkal. Nem vagyunk különbek a fém- és kőisteneket imádó babilonitól. Csupán a mi nagyra értékelt kincseink más formát öltenek. Önteltek lehetünk kinézetünk miatt. Tanulmányi vagy tudományos eredményeink, keresett pénzünk vagy vagyonunk, tudásunk vagy intelligenciánk, jótetteink vagy segítőkészségünk miatt. Sokszor ezeket értékeljük magunkban, ezek hiánya miatt vagyunk irigyek másokra. Ám nem tiszteljük Istent a szív egyszerűségében. Nem tudjuk elviselni, ha tetteinket mások nem veszik észre, szolgálatunkért nem mondanak köszönetet. Nem bírjuk, ha a világban nem ismernek el, sőt gúnyolnak, vagy kinevetnek.
Isten ebből megtérésre szólít fel. Emlékezz Isten mérlegére: a dicső Bélsaccar kevésnek találtatott rajta, de a koldus Lázár súlyosnak ahhoz, hogy Ábrahám kebelén ébredjen fel a túlvilágon. Szeretett gyülekezet, lássuk meg, hogy dédelgetett kincseink semmik Isten előtt, azonban értékes neki a szerető testvéri szív, a szolgáló lélek, a bizonyságot tevő száj, az imádkozó keresztyén. Kérd Istent, hogy ürítse ki belőled a világi vágyakat, és töltsön meg Lelkével, és vággyal az engedelmességre.
Felfuvalkodás. Továbbá Bélsaccar emlékeztet arra is, hogy a tudás önmagában nem elég. Bélsaccar tudott Nebukadneccárról, sőt Dániel magyarázata után világos volt előtte Isten üzenete is. Ám ez mégsem őrizte meg őt a bukástól. 
Sokszor azt gondoljuk, hogy elég többet tudnunk Istenről, a Bibliáról. Azt, hogy alapvető problémánk az, hogy nem tudunk eleget. Presbiteriánusokként nagy hangsúlyt fektetünk a helyes tanításra. Ez jó, ám az baj, hogy sokszor megnyugszunk, ha megértettünk dolgokat. Megelégszünk azzal, ha a reggeli csendességünkben megláttunk egy-két dolgot. Azonban tudni és ismerni egyszerűen nem elég.
Henry Nelson egy világháborús veterán volt. A vegyi fegyverekkel foglalkozó részleg egyik oktatója volt. Egy napon azonban lakását lezárták, veszélyes gázszivárgás miatt. Ám őt nem érdekelte. Feltörte az útját álló akadályt, és két pokróccal bevonult a lakásába. A szomszédok látták, de már késő volt. Holtan találták meg a nappaliban. Bár tudta a veszélyt, olvasta a kiírást, a tudás nem mentette meg őt.[footnoteRef:9] [9:  Ugyanott, 1361. old.] 

Jó, ha ez alázatra indít minket. Tudhatsz rengeteg dolgot, lehet kifinomult a teológiád, láthatod azt, hogyan kellene keresztyénként élni – ám ha életed megáll a tudásnál, az nem elég. Ez a történet felszólít arra, hogy a tudás jelenjen meg tettekben nálad. Felismertél egy bűnt? Megláttad a megoldást? Szólt hozzád Isten a csendességedben? Ne állj meg itt, hanem fordíts időt az imádságra, majd a tervezésre, és a cselekvésre. Az igazi keresztyénség a gyakorlatban mutatkozik meg.
Gőg (mások lenézése). Végül pedig ez a történet megítél abban, ahogyan mások bukására és gyengeségére nézünk. Nem tudjuk Bélsaccar mit gondolt Nebukadneccárról, de arra biztos nem méltatta elődje példája, hogy változtasson életén. Hozzá hasonlóan mi is mások gyengeségét, bűnét látva, első reakcióként talán megítéljük, elítéljük őket, vagy haragosak leszünk rájuk. Ám Isten azt akarja, hogy tanuljunk mások példájából. Mások, akár más keresztyének viselt dolgai mindenek előtt indítsanak az alázatra. Emlékezz arra, hogy te is elbukhatsz. És ha állsz, egyedül Isten kegyelme által lehetséges. Nem azért van, mert te több vagy jobb vagy. 
John Newton-ról, a rabszolga-kereskedőből lett igehirdetőről jegyezték fel, hogy halálos ágyán azt mondta: „Elmondhatom, hogy [a mennyben] hol fogsz megtalálni: ott ülök majd annak a latornak a lábánál, akit Jézus haldoklása közben megmentett!” Bár sokan nagyra tartották, mégis Newton magát a legnagyobb bűnösök között látta, akiket csak az érthetetlen kegyelem szabadíthatott meg.[footnoteRef:10] [10:  Ugyanott, 571. old.] 

Kívánom hát, szeretett gyülekezet, hogy Bélsaccar példája is inspiráljon minket, hogy levessük a gőg, felfuvalkodás, önteltség, makacsság bűneit, és éljünk alázatban – követve a mi csodálatos Szabadítónknak, az Úr Jézusnak nyomdokát. Ámen.

